Μαντί γεμιστά με κιμά, σερβιρισμένα με γιαούρτι
Κιμάς στη γέμιση, σάλτσα γιαουρτιού και καυτό βούτυρο με μπαχαρικά  σαν πινελιά νοστιμιάς στο τελείωμα.
640 γρ. αλεύρι για όλες τις χρήσεις, 2 αυγά, 1 κουτ. γλυκού αλάτι, περίπου 250 ml νερό, 300 γρ. κιμάς μοσχαρίσιος από ελιά, 1 ξερό κρεμμύδι, ψιλοκομμένο, αλάτι, φρεσκοτριμμένο πιπέρι, περίπου 400 γρ. γιαούρτι στραγγιστό, 2 σκελίδες σκόρδο, τριμμένες λίγο αλάτι, 150 γρ. βούτυρο αγελάδος, 1/2 κουτ. γλυκού πάπρικα γλυκιά ή καυτερή, γλυκό ή καυτερό μπούκοβο και λίγο σουμάκι, για το πασπάλισμα
Ρίχνουμε στον κάδο του μίξερ πάγκου το αλεύρι, τα αυγά και το αλάτι και ζυμώνουμε με τον γάντζο σε σχετικά χαμηλή ταχύτητα, μέχρι να ανακατευτούν. Προσθέτουμε το νερό και ζυμώνουμε για μερικά λεπτά, μέχρι να φτιάξουμε μια ζύμη μέτρια, που να μην κολλάει στα χέρια (αν χρειάζεται, προσθέτουμε λίγο νερό ή λίγο αλεύρι). Πλάθουμε τη ζύμη σε μπάλα, την τυλίγουμε σε μεμβράνη και την αφήνουμε για 10 λεπτά, να ξεκουραστεί.Ζυμώνουμε τον κιμά με το κρεμμύδι και αλατοπίπερο.Ανοίγουμε το ζυμάρι σε πολύ λεπτό φύλλο με τον πλάστη ή με το ειδικό εργαλείο ανοίγματος ζυμαρικών και κόβουμε μικρά τετράγωνα κομμάτια με πλευρά 2-2,5 εκ. Βάζουμε από 1/2 κουταλάκι γέμιση στο κέντρο κάθε τετραγώνου ζύμης και έπειτα κλείνουμε κάθε κομμάτι, πιάνοντας και ενώνοντας προς τα πάνω τις 4 άκρες του, και πιέζοντας για να κολλήσουν. Θέλουμε να σχηματίσουμε μικρά πουγκιά. Συνεχίζουμε με τα υπόλοιπα και τα τοποθετούμε όλα σε ένα σκεύος πασπαλισμένο με αλεύρι για να μην κολλήσουν. Βάζουμε να βράσει άφθονο αλατισμένο νερό σε μεγάλη κατσαρόλα και όταν κοχλάσει ρίχνουμε τα μαντί, σε δόσεις.Τα βράζουμε για 10-12 λεπτά, σε μέτρια φωτιά. Τα βγάζουμε με τρυπητή κουτάλα και τα μεταφέρουμε απλωτά σε καθαρή πετσέτα κουζίνας, για να στραγγίξουν.Ανακατεύουμε σε ένα μπολ το γιαούρτι, το σκόρδο, αλάτι και λίγο νερό. Σε ένα τηγανάκι λιώνουμε το βούτυρο και ρίχνουμε την πάπρικα. Την καβουρδίζουμε για 1-2 λεπτά ανακατεύοντας, μέχρι να αρωματιστεί και να χρωματιστεί το βούτυρο, και αποσύρουμε. Σερβίρουμε τα μαντί σε μια πιατέλα και σκορπίζουμε πάνω τους κουταλιές από τη σάλτσα γιαουρτιού. Περιχύνουμε με το λιωμένο βούτυρο και πασπαλίζουμε με σουμάκι και μπούκοβο.
Γιαούρτι,Κιμάς,Μοσχαρίσιος κιμάς